text: Kassér din lugte-and
  24 december 2015 kl. 06.45
  Lugter juleanden forkert, og er den fra Dansk And A/S med pakkedatoen 10. december, så smid den ud, advarer Fødevarestyrelsen.
  Hvis din jule-and lugter helt forkert, kan det være, du er en af de uheldige, hvis juleand tilhører et parti fra Dansk And A/S, som virksomheden nu tilbagekalder.
  Ænderne er pakket den 10 december og har en "afvigende lugt" og de må under ingen omstændigheder spises, oplyser Fødevarestyrelsen i en pressemeddelelse.
  De lugtende ænder er solgt i Letkøb, Meny, Min Købmand, Spar og Superland i hele landet.
  Hvis man er en af de uheldige ejere af en lugteand, skal man levere den tilbage til butikken eller kassere den, er budskabet fra Fødevarestyrelsen.
  